Man sterf in motorfietsongelukArgieffoto: Netcare 911 ŉ 59-jarige man is Sondag dood toe sy motorfiets met ŉ bakkie gebots het op R512 in Randburg in Gauteng. Chris Botha, Netcare911-woordvoerder, sê die bakkie het skielik voor die motorfietsryer stilgehou omdat hy wou draai toe die motorfiets teen hoë spoed agter in die bakkie ingeploeg het. Die motorfietsryer is as gevolg van die impak van sy motorfiets geslinger en het ŉ paar meter weg van die toneel in die pad gelê. Botha sê die man se hart het gaan staan, maar dat paramedici kon daarin kon slaag om sy hart weer aan die gang te kry nadat hulle kardiopulmonêre resussitasie op hom toegepas het. Die beseerde man is toe op ŉ ventilator gesit en na ŉ nabygeleë hospitaal geneem. Hy het egter by sy aankoms by die hospitaal aan sy beserings beswyk. Die bestuurder van die bakkie is ongedeerd. Die polisie ondersoek die saak.